Toetsing by Denel-aanleg hervat | Maroela Media
Die toetsing van ammunisie is Maandag by die aanleg van Rheinmetall Denel Munition (RDM) by Somerset-Wes hervat.
Norbert Schulze, uitvoerende hoof van RDM, het gesê dit is vir hom belangrik om die gemeenskap, presies ŉ week ná die dodelike ontploffing by die aanleg waarin agt mense hul lewe verloor het, in te lig dat die toetsing voortgaan.
“Die gemeenskap kan dalk geluide hoor weens ammunisietoetsing wat op ons aangewese toetsperseel plaasvind, en ek wil hê hulle moet weet dat dié geluide normaal is en dat hulle nie bekommerd moet wees nie, ” het Schulze gesê.
Schulze het gesê RDM verstaan die gemeenskap is steeds getraumatiseerd ná verlede week se gebeure en juis daarom wil die maatskappy alles moontlik doen om sensitief ten opsigte van mense se vrese op te tree.
“Ons rou steeds oor die groot verlies in ons gemeenskap en moet mekaar ondersteun. So, as maatskappy wend ons elke moontlike poging aan om deursigtig met die gemeenskap te wees oor wat op die aanleg aangaan,” het Schulze gesê.
Hy het bygevoeg die name van die oorledenes sal eers bekend gemaak word ná die identifiseringsproses afgehandel is én in oorleg met die individuele gesinne wat geraak is.
Maroela Media het vroeër berig werknemers was besig om dryfmiddels vir artillerieladings te meng toe die ontploffing plaasgevind het. Schulze het gesê die maatskappy het voldoen aan die internasionale veiligheidstandaarde van die departement van arbeid en dit selfs oortref.
RDM is “ŉ strategiese vennootskap” tussen Rheinmetall Defence van Duitsland wat ŉ 51%-aandeel besit en Denel SOC van Suid-Afrika met die oorblywende 49%-aandeel.
ontploffing Rheinmetall Denel Munition Somerset-Wes